અમરેલી શહેર અને જીલ્‍લામાં લાંબા સમય બાદ આજે વાતાવરણ એક રસ બનતા જીલ્‍લામાં હળવા ભારે વરસાદ થયા હતા. જયારે લીલીયા અને આસપાસના ગ્રામ્‍ય વિસ્‍તારમાં દોઢ ઈંચ જેટલો વરસાદ પડયો છે. હાથીગઢમાં આજે બપોરના ધીમી ધારે બે થી અઢી ઈંચ જેવો વરસાદ પડી જતા તળાવમાં નવુ પાણી આવેલ છે. આસપાસના ગ્રામ્‍ય વિસ્‍તારોમાં પણ સારો વરસાદ પડયાના વાવડ મળી રહ્યા છે. બાબરામાં અડધાથી પોણો ઈંચ જેવો વરસાદ પડયો છે અને આસપાસના ગ્રામ્‍ય વિસ્‍તારોમાં વરસાદ પડયાના વાવડ મળી રહ્યા છે. વીજપડીમાં દોઢ થી બે ઈંચ જેવો ધીમી ધારે વરસાદ પડી જતા ખેડુતોમાં આનંદની લાગણી વ્‍યાપી છે. ખાંભામાં અને આસપાસના ગ્રામ્‍ય વિસ્‍તારોમાં આજે દિવસ દરમિયાન અડધા થી પોણા ઈંચ જેવો વરસાદ પડયો છે. જયારે રાજુલાનામોટા આગરીયામાં પણ સારો વરસાદ હોવાના વાવડ મળી રહ્યા છે. ધારી શહેરમાં વરસાદનું હળવુ ઝાપટુ પડયું હતુ. સાવરકુંડલા તાલુકાના વંડા, ઘોબા, પીપળી, મેકડા, ફીફાદ, પીપરડીમાં આજે દિવસ દરમિયાન ધીમી ધારે એક ઈંચ વરસાદ પડયો છે. જયાર ગીર પંથકના દલખાણીયા, કોટડા, મીઠાપુરમાં ધીમી ધારે વરસાદ પડયો છે. લાઠીના અકાળામાં દિવસ દરમિયાન હળવા ભારે ઝાપટા પડયા હતા. અમરેલી જીલ્‍લા ફર્લ્‍ડ કંટ્રોલના જણાવ્‍યા મુજબ અમરેલી શહેર અને જીલ્‍લામાં સવાર થી બપોર સુધીમાં અમરેલી ૧૨ મી.મી., બાબરા ૧૬ મી.મી., બગસરા ૫૯ મી.મી., ધારી ૭ મી.મી., જફરાબાદ ૭૬ મી.મી., ખાંભા ૧૦ મી.મી., લાઠી ૧૪ મી.મી., લીલીયા ૪૦ મી.મી., રાજુલા ૫૭ મી.મી., સાવરકુંડલા ૮ મી.મી., વડીયા ૩૪ મી.મી. વરસાદ નોંધાયો છે.